‘บสส.’คืนเงิน กองทุนฟื้นฟูฯ ปีนี้7.5พันล้าน
บสส.โชว์ผลงานปี 2559 มียอดรับเงินสด 1.07 หมื่นล้าน เผยส่งเงินคืนกองทุน 7,500 ล้าน สูงกว่าเป้าหมาย
17 ก.พ. 2560

บสส.โชว์ผลงานปี 2559 มียอดรับเงินสด 1.07 หมื่นล้าน เผยส่งเงินคืนกองทุน 7,500 ล้าน สูงกว่าเป้าหมาย
นายนิยต มาศะวิสุทธิ์ รักษาการกรรมการผู้จัดการ บริษัท บริหารสินทรัพย์สุขุมวิท (บสส.) หรือ SAM เปิดเผยว่า ปี 2559 มียอดเงินสดรับถึง 10,710 ล้านบาท ประกอบด้วยเงินสดรับจากการบริหารหนี้ด้อยคุณภาพ 5,052 ล้านบาท เงินสดรับจากการบริหารทรัพย์สินรอการขาย 3,520 ล้านบาท และเงินสดรับจากการขายทอดตลาดทรัพย์ผ่านกรมบังคับคดี 2,138 ล้านบาท ส่งผลให้ บสส.สามารถนำส่งเงินคืนให้แก่กองทุนเพื่อการฟื้นฟูและพัฒนาระบบสถาบันการเงิน (กองทุนฯ) ผู้ถือหุ้นใหญ่ได้กว่า 7,500 ล้านบาท สูงกว่าเป้าหมายที่กำหนด
ทั้งนี้ ตั้งแต่ปี 2543 บสส.มีภารกิจหลักในบริหารจัดการสินทรัพย์ด้อยคุณภาพ เพื่อนำส่งคืนและชดเชยให้แก่กองทุนฯ ที่ได้เข้ามาช่วยแก้ไขปัญหาวิกฤตหนี้สินของชาติกว่า 5 แสนล้านบาท โดยกองทุนฯ คาดหวังว่าจะได้เงินคืนประมาณ 40% แต่ บสส.ได้คืนให้แก่กองทุนฯ ไปแล้วเกือบ 50% และยังคงเหลือหลักประกันอีกกว่า 8 หมื่นล้านบาท และทรัพย์สินรอการขายมูลค่ากว่า 2 หมื่นล้านบาท
สำหรับปี 2560 ที่ บสส.ครบรอบ 17 ปี ได้จัดโปรโมชั่นพิเศษ “SAM 17 ปี ฟรีค่าโอน 17 ล้าน” โดยลูกค้าที่ซื้อทรัพย์ตามรายการที่กำหนดฟรีค่าโอนสูงสุด 17 ล้านบาท เริ่มตั้งแต่วันนี้ถึง 31 มี.ค.นี้